Egpaar kritiek ná ongeluk op eerste huweliksherdenking | Maroela Media
Diaan en Janine Terblanche. Foto: Facebook
Diaan (30) en Janine (21) Terblanche en hul drie weke oue dogtertjie, Dianiël, word almal in die hoësorgeenheid van die Life Midmed-hospitaal in Middelburg behandel. Carla, Diaan se suster, het Maandag aan Maroela Media gesê die familie wag nog vir die dokters om te sê wat die volgende stap is.
Maroela Media het vroeër berig die Terblanche-gesin se motor het omstreeks 18:00 reg van voor teen 'n bakkie gebots nadat hulle glo 'n vragmotor verbygesteek het. Die bakkie se hoofligte het volgens ooggetuies glo nie gewerk nie. Elf mense is in dié ongeluk dood.
Die polisie in Limpopo het intussen ook bevestig dat niemand van die toneel gevlug het soos wat deur verskeie ander mediaberigte gemeld word nie. Die nooddienste op die toneel het dieselfde bevestig.
"My broer-hulle was op pad huis toe ná 'n familienaweek op ons wildsplaas 'n ent buite Marble Hall. My ander broer, Janis, se baba is die naweek gedoop, so die hele familie was daar," het Carla gesê.
Volgens Carla is Diaan se pelvis, borsbeen en vyf ribbes gebreek. "Janine se gesig is vergruis, haar arm en een rugwerwel is gebreek en een van haar longe is beskadig. Dianiël se arm en pelvis is gebreek en sy het bloeding op die brein opgedoen. Albei my ouers en baie van ons familie is by die hospitaal. Ons wag nou vir die dokters om te laat weet wat volgende gaan gebeur," het sy gesê.
Sy het gesê die familie put in hierdie tyd krag uit hul geloof en bid vir Diaan, Janine en Dianiël se herstel. "God is groot. Ons moet net bly vertrou en sterk wees."
sterkte aan almal bid vir julle beterskap toe!
Kom ons bid almal vir hierdie jong gesinnetjie. God sal die kragtige gebed van die gelowige nie verwerp nie.
Ek ry daai pad elke oggend vroeg om My dogter by die skool te gaan aflaai en jy kan nie glo hoeveel mense nie ligte aanhet nie! Jy sien hulle doodeenvoudig net nie tot op die laaste oomblik nie! Oral dink mense as hulle kan sien waar hulle gaan, dat ander húlle ook kan sien!
Dis so hartseer, so jong gesinetjie, mense op die paaie moet aan ander mense ook dink. Want maak nie saak hoeveel keer die padreels verander nie, jy sal nogsteeds een kalant kry wat dit nie na kom nie. En daar moet 'n reel kom dat mense wat 'n drank probleem het nie op die paaie toegelaat mag word nie, dit sal soveel lewens spaar. (Alkoholis of nie!) Ons sal bid vir beterskap en genesing. Amen